
Arvoisa puheenjohtaja
Kansalaisvapauksien sekä oikeus- ja sisäasioiden valiokuntaa on pyydetty antamaan edellä mainitussa menettelyssä lausunto valiokunnallenne. Valiokunnan koordinaattorit päättivät kokouksessaan 29. kesäkuuta 2023 antaa kyseisen lausunnon kirjeen muodossa.
Kansalaisvapauksien sekä oikeus- ja sisäasioiden valiokunta käsitteli asiaa kokouksessaan 18. heinäkuuta 2023. Viimeksi mainitussa kokouksessa[footnoteRef:1] se päätti pyytää asiasta vastaavaa budjettivaliokuntaa sisällyttämään jäljempänä esitetyt ehdotukset väliaikaiseen mietintöönsä. [1: ] 

Kunnioittavasti
Juan Fernando López Aguilar


EHDOTUKSET
[bookmark: restart]1.	pitää myönteisenä komission ehdotusta otsakkeen 4 enimmäismäärän korottamisesta lisärahoituksen tarpeen huomioon ottamiseksi, jotta voidaan kattaa toivottu uuden muuttoliike- ja turvapaikkasopimuksen hyväksyminen; huomauttaa, että lainsäätäjien väliset neuvottelut ovat käynnissä, ja vaatii, että sekä parlamentin että neuvoston valtuutukset olisi otettava huomioon enimmäismäärää tarkistettaessa; pitää lisäksi myönteisenä, että lisäyksellä pyritään vastaamaan Ukrainan vastaisesta sodasta johtuviin tarpeisiin ja siitä seuranneeseen päätökseen käynnistää tilapäistä suojelua koskeva direktiivi, mikä on rasittanut erityisesti turvapaikka-, maahanmuutto- ja kotouttamisrahastoa (AMIF) ja edellyttää lähes varmasti kotouttamisrahoituksen lisäämistä tulevina vuosina; korostaa tässä yhteydessä tarvetta kanavoida rahoitusvaroja merkityksellisen solidaarisuuden tavoitteen saavuttamiseksi Euroopan parlamentin neuvotteluvaltuuksissa ehdotettujen solidaarisuusmekanismien avulla;

2.	panee merkille, että otsakkeen 6 enimmäismääriä on korotettu merkittävästi, mikä näkyy komission ehdotuksessa ja johtuu yhä pahenevasta tilanteesta monissa naapurimaissa ja muualla erilaisten maailmanlaajuisten kriisien seurauksena, ja korostaa, että tehostettu kriisitoiminta on olennaisen tärkeää moninaisten maailmanlaajuisten haasteiden vuoksi; korostaa, että Ukrainan tukeminen ei saa johtaa varojen siirtämiseen muilta alueilta tai muista temaattisista painopisteistä ja siten siihen, että on lisättävä humanitaarisen avun rahoitusta;

3.	korostaa, että otsakkeen 6 lisärahoituksen, jolla tuetaan muuttoliikkeen hallintaa kolmansissa maissa, ei pitäisi edistää lähestymistapaa, jossa kolmansille maille annettavan rahoitustuen ehdoksi asetetaan niiden muuttoliikeasioissa tekemä yhteistyö; muistuttaa, että naapuruus-, kehitys- ja kansainvälisen yhteistyön välineen perustamisesta annetussa asetuksessa edellytetään, että yhteistyö kolmansien maiden kanssa, olipa kyse muuttoliikekumppanuuksista tai kahdenvälisestä yhteistyöstä, on pantava täytäntöön noudattaen kaikilta osin kansainvälistä oikeutta, myös ihmisoikeuksia koskevaa kansainvälistä oikeutta ja kansainvälistä pakolaisoikeutta;

4.	suhtautuu myönteisesti monivuotisen rahoituskehyksen välitarkistukseen liittyviin komission lainsäädäntöehdotuksiin, erityisesti ehdotukseen asetukseksi Euroopan strategisten teknologioiden kehitysvälineen (STEP) perustamisesta ja ehdotukseen asetukseksi Ukrainan tukivälineen perustamisesta; muistuttaa STEP-ehdotuksen osalta, että kaikki STEP-kehitysvälineen puitteissa toteutettavien toimien täytäntöönpanon seurannassa käytettävät henkilötiedot on kerättävä ja niitä on käsiteltävä kunnioittaen täysimääräisesti oikeutta henkilötietojen suojaan ja oikeutta yksityisyyteen;

